ଦୁର୍ଘଟଣାସ୍ଥଳରେ ୨ ବାଇକ୍‌ ଆରୋହୀ ଜଳିଗଲେ
କଟକ ସଦର/ରାହାମା, ୧୫ା୨(ଡି.ଏନ.ଏ.): କଟକ-ପାରାଦୀପ ରାସ୍ତାର କନ୍ଦରପୁର ଟୋଲ୍ଗେଟ୍ରେ ସୋମବାର ବିଳମ୍ବିତ ରାତିରେ ମର୍ମନ୍ତୁଦ ସଡ଼କ ଦୁର୍ଘଟଣା ଘଟିଛି। ଟୋଲ୍ଗେଟ୍ରେ ଅଟକି ଥିବା ମିକ୍ସର ମେଶିନ୍ରେ ଧକ୍କା ହେବା ଫଳରେ ଏକ ବାଇକ୍ ଜଳିଯାଇଛି। ଏଥିସହ ୨ ଜଣ ବାଇକ୍ ଆରୋହୀ ଜୀବନ୍ତ ଦଗ୍ଧ ହୋଇଯାଇଛନ୍ତି। ସେମାନେ ହେଲେ ଜଗତ୍ସିଂହପୁର ଜିଲା ତିର୍ତ୍ତୋଲ ଥାନା ଅନ୍ତର୍ଗତ ତାଳପଦା ପଞ୍ଚାୟତ ବାଲିଢି ଗ୍ରାମର ଇଶାନ କୁମାର ସାହୁ(୨୪) ଓ ରାଜେଶ ଦାସ(୨୮)। ଖବରପାଇ କନ୍ଦରପୁର ପୋଲିସ ଦୁର୍ଘଟଣାସ୍ଥଳରେ ପହଞ୍ଚି ସେମାନଙ୍କୁ କଟକ ବଡ଼ ଡାକ୍ତରଖାନା ପଠାଇଥିଲା। ସେଠାରେ ଡାକ୍ତର ଉଭୟଙ୍କୁ ମୃତ ଘୋଷଣା କରିଥିଲେ।  
ଟୋଲ୍ଗେଟ୍ କର୍ମଚାରୀଙ୍କ ସୂଚନାନୁଯାୟୀ, ଏକ ପିକ୍ଅପ୍୍ ଭ୍ୟାନ୍(ନଂ.ଓଡ଼ି୦୨ଏକେ- ୪୬୦୮) ମିକ୍ସର ମେଶିନ ନେଇ କଟକ ଅଭିମୁଖେ ଯାଉଥିଲା। ଗାଡ଼ିଟି ଟୋଲ୍ଗେଟ୍ ନିକଟରେ ଅଟକି ଥିବାବେଳେ ପଛରୁ ଆସୁଥିବା ବାଇକ୍(ନଂ. ଓଡ଼ି୨୧ଏଫ୍-୬୬୭୯) ଭାରସାମ୍ୟ ହରାଇ ସେଥିରେ ପିଟି ହୋଇଯାଇଥିଲା। ହଠାତ୍ ବାଇକ୍ରେ ନିଅଁା ଲାଗିଯିବାରୁ ଇଶାନ ଓ ରାଜେଶ ଜଳି ଯାଇଥିଲେ। ଏସ୍ସିବି ମେଡିକାଲରେ ମୃତଦେହ ବ୍ୟବଚ୍ଛେଦ କରାଯାଇ ସେମାନଙ୍କ ପରିବାର ଲୋକଙ୍କୁ ହସ୍ତାନ୍ତର କରାଯାଇଛି। ଉକ୍ତ ଟୋଲ୍ଗେଟ୍ରେ ଉଜ୍ଜ୍ୱଳ ଆଲୋକ ବ୍ୟବସ୍ଥା ନ ଥିବାରୁ ଏପରି ଦୁର୍ଘଟଣା ଘଟିଲା ବୋଲି ସ୍ଥାନୀୟ ଲୋକେ ଅଭିଯୋଗ କରିଛନ୍ତି। ଏ ନେଇ କନ୍ଦରପୁର ଥାନାରେ ଏକ ମାମଲା(ନଂ.୨୯/୨୩) ରୁଜୁ ହୋଇଛି।  
ଦୁର୍ଘଟଣା ପରେ ପ୍ରଶାସନର ଚେତା ପଶିଲା  
କନ୍ଦରପୁର ଟୋଲ୍ଗେଟ୍ରେ ଦୁର୍ଘଟଣାରେ ୨ ବାଇକ୍ ଆରୋହୀଙ୍କ ମୃତ୍ୟୁ ଘଟିବା ପରେ ପୋଲିସ ଓ ପରିବହନ ବିଭାଗର ଚେତା ପଶିଛି। ମଙ୍ଗଳବାର ସକାଳେ କଟକ ଆଞ୍ଚଳିକ ପରିବହନ ଅଧିକାରୀ ସଞ୍ଜୟ ବେହେରା, ଜଗତ୍ସିଂହପୁର ପୂର୍ତ୍ତ ଡିଭିଜନର ଅଧୀକ୍ଷଣ ଯନ୍ତ୍ରୀ ଅନନ୍ତ ଗୋପାଳ ଶତପଥୀ, କଟକ ଜୋନ୍-୫ ଏସିପି କୃଷ୍ଣଚନ୍ଦ୍ର ସେଠୀ ଦୁର୍ଘଟଣା ସ୍ଥଳରେ ପହଞ୍ଚି ସ୍ଥିତି ଅନୁଧ୍ୟାନ କରିଥିଲେ। ସେଠାରେ ସୋଲାର ଲାଇଟ ଲାଗିଥିବା, ସିସିଟିଭି ଲାଗି ନ ଥିବା ଆଦି ଦେଖିବା ପରେ ଟୋଲ୍ଗେଟ୍ ନିଲାମଧାରୀଙ୍କୁ ଡାକି ସ୍ଥାନୀୟ ଥାନାରେ ଏକ ବୈଠକ କରିଥିଲେ। ପୂର୍ତ୍ତ ବିଭାଗ ପକ୍ଷରୁ ଶୁଳ୍କମୁକ୍ତ ଗାଡ଼ି ଯିବା ପାଇଁ ରାସ୍ତା ବ୍ୟବସ୍ଥା କରିବାକୁ ବୈଠକରେ ଥିବା ପରିବହନ ଓ ପୋଲିସ ଅଧିକାରୀ ନିର୍ଦ୍ଦେଶ ଦେଇଥିଲେ। କାରଣ ଏହି ବାଟରେ ପ୍ରତିଦିନ ଭିଭିଆଇପିଙ୍କ ସମେତ କେନ୍ଦ୍ର ଓ ରାଜ୍ୟ ସରକାରଙ୍କ ପଦସ୍ଥ ଅଧିକାରୀମାନେ ଯାତାୟାତ କରୁଛନ୍ତି। ଶୀଘ୍ର ଏହି ବ୍ୟବସ୍ଥା ନ କଲେ ଜନତାଙ୍କ ହିତ ପାଇଁ ଟୋଲ୍ଗେଟ୍କୁ ସାମୟିକ ବନ୍ଦ କରାଯିବ ବୋଲି ସତର୍କ କରାଇ ଦିଆଯାଇଛି। ଏହି ବୈଠକରେ ଥାନା ଅଧିକାରୀ ବିପିନ ବିହାରୀ ହୋତା,ଏସ୍ଆଇ ଅସିତ୍ କୁମାର ସାହୁ ଉପସ୍ଥିତ ଥିଲେ।